Okresná prokuratúra Piešťany 
Vážska 28, 921 01 Piešťany 	

Sp. zn. : 1 Pv 15/12/2204	Piešťany, 10.9.2012
EEČ : 2-18-72-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Piešťany
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1 Trestného zákona na tom skutkovom základe, že
 	
v období od mesiaca august 2011 do konca mesiaca august  2012 v mieste svojho trvalého bydliska v Hlohovci, ani na inom mieste, si ako otec ml. XXXXX, nar. XXXXX, riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Krajského súdu v Trnave č. k. XXXXX zo dňa XXXXX právoplatným dňom XXXXX, v sume 265,55 Eur mesačne, ktoré je povinný platiť vždy do 15. dňa v mesiaci vopred k rukám matky XXXXX XXXXX hoci vedel o existencii svojej vyživovacej povinnosti a túto povinnosť si riadne neplnil, pričom v tomto období bol živnostníkom a jeho majetkové pomery mu umožňovali úhradu výživného, čím za uvedené obdobie dlhoval XXXXX XXXXX na výživnom sumu vo výške 3.452,15 Eur, 

lebo zanikla trestnosť činu
Odôvodnenie:
Poverený príslušník Obvodného oddelenia PZ XXXXX uznesením pod číslom XXXXX zo dňa XXXXX podľa § 206 ods. 1 Trestného poriadku vzniesol obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, že v období od mesiaca august 2011 do konca mesiaca august  2012 v mieste svojho trvalého bydliska v Hlohovci, ani na inom mieste, si ako otec ml. XXXXX, nar. XXXXX riadne neplnil vyživovaciu povinnosť aj napriek tomu, že mu vyplýva zo Zákona o rodine, a ktorej rozsah mu bol určený rozsudkom Krajského súdu v Trnave č. XXXXX XXXXX zo dňa XXXXX, právoplatným dňom XXXXX, v sume 265,55 Eur mesačne, ktoré je povinný platiť vždy do 15. dňa v mesiaci vopred k rukám matky XXXXX Polakovičovej, hoci vedel o existencii svojej vyživovacej povinnosti a túto povinnosť si riadne neplnil, pričom v tomto období bol živnostníkom a jeho majetkové pomery mu umožňovali úhradu výživného, čím za uvedené obdobie dlhoval XXXXX XXXXX na výživnom sumu vo výške 3.452,15 Eur. 

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného.

Obvinený XXXXX v prípravnom konaní priznal neplnenie si vyživovacej povinnosti od mesiaca august 2011 až do augusta 2012, pričom uviedol, že vyživovaciu povinnosť voči svojmu synovi XXXXX si neplnil, z toho dôvodu, že od 28.9.2011 do polovice mája 2011 bol práceneschopný a poberal len nemocenské dávky vo výške 150,- Eur. So synom bol v pravidelnom kontakte do konca roku 2011, každý druhý víkend ho brával k sebe domov, od januára 2012 mu už bývalá manželka začala brániť v styku so synom, keďže neplatil výživné.  
Pri svojom následnom výsluchu dňa 22.8.2012 uviedol, že dňa 3.7.2012 poukázal na účet XXXXX XXXXX sumu vo výške 1.327,50 Eur ako dlžné výživné za obdobie od augusta 2011 do decembra 2011. Dňa 17.8.2012 poukázal na účet svojej exmanželky sumu vo výške 2.124,- Eur, čo je dlžné výživné za obdobie od januára 2012 do augusta 2012. Celkovo teda uhradil 3.451,50 Eur, pričom dňa 21.8.2012 dal XXXXX XXXXXj  zvyšnú sumu vo výške 0,65 Eur. 

Svedkyňa - poškodená XXXXX XXXXX vo svojej výpovedi uviedla, že obv. XXXXX  si svoju vyživovaciu povinnosť na svojho syna prestal plniť od augusta 2011, pričom si ju neplnil až do augusta 2012.  Za toto obdobie jej obvinený dlhoval na výživnom celkovo 3.452,15 Eur.  Neplnením vyživovacej povinnosti zo strany obv. XXXXX syn XXXXX  nebol vystavený nebezpečenstvu stavu núdze.
Pri svojom následnom výsluchu menovaná potvrdila, že obvinený uhradil celé výživné vo výške 3.452,15 Eur a to tým spôsobom, že dňa 4.7.2012 jej uhradil na jej osobný účet sumu vo výške 1.327,50 Eur a dňa 21.8.2012 sumu vo výške 2.124,-Eur. Zvyšnú sumu  vo výške 0,65 Eur jej dal osobne do rúk.  

Do vyšetrovacieho spisu bol zabezpečený výpis z účtu poškodenej XXXXX XXXXXj,  z ktorého vyplýva, že na účet poškodenej bol zrealizovaný vklad vo výške 1.327,50 Eur ako aj výpis z účtu obvineného, z ktorého vyplývajú platby vo výške  1.327,50 Eur a 2.124,- Eur  na účet XXXXX XXXXX ako aj ďalšie listinné dôkazy.

Podľa § 86 písm. a) Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, ako sa súd odobral na záverečnú poradu. 
                       
Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu s poukazom na ustanovenie § 86 písm. a) Trestného zákona.

Po preskúmaní spisového materiálu, poukazujúc pritom na výpoveď svedkyne - poškodenej XXXXX XXXXX, ako aj na ďalšie na vec sa vzťahujúce listinné dôkazy (výpisy z bankových účtov) bolo dostatočne preukázané, že obvinený XXXXX si svoju vyživovaciu povinnosť dodatočne splnil v plnom rozsahu, pričom neplnenie vyživovacej povinnosti nemalo na jeho syna XXXXX trvalo nepriaznivé následky.
 
Vzhľadom na uvedené skutočnosti som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Katarína Jurčová
prokurátorka